Vyhodnotenie plnenia úloh „Politiky využívania frekvenčného spektra na širokopásmový prístup“

Politika využívania frekvenčného spektra na širokopásmový prístup stanovuje prioritné oblasti využívania a správy relevantných úsekov frekvenčného spektra zo stredno a dlhodobého hľadiska z pohľadu budovania informačnej spoločnosti a z pohľadu bezpečnostných záujmov SR, v súlade so zámermi EÚ, záväzkami vyplývajúcimi z členstva SR v medzinárodných organizáciách a národnými záujmami SR.
Politika vychádza z pridelení frekvenčných pásiem podľa Európskej tabuľky pridelení, vytvorenej v rámci organizácie CEPT Výborom pre elektronické komunikácie. Taktiež sa opiera o stanoviská skupín RSPG a RSC pracujúcich v rámci Európskej komisie. Pri tvorbe politiky boli rešpektované národné špecifiká a záujmy SR, ktoré však neodporujú medzinárodným záväzkom a trendom v rámci EÚ.
Geografia SR veľmi obmedzuje možnosti tvorby nezávislých zámerov na využívanie frekvenčného spektra. Takmer každý zámer je potrebné skoordinovať so všetkými susednými administráciami. Viazanosť medzinárodnými dohodami je nespochybniteľná, akékoľvek porušenie dohodnutých pravidiel môže spôsobiť neprípustné rušenie prenosu informácií. Najdôležitejšou úlohou či už z krátkodobého, ale predovšetkým z dlhodobého hľadiska je aktívne obhajovanie záujmov SR na každom stupni procesu prijímania rozhodnutia o využívaní frekvenčného spektra pre nové elektronické komunikačné služby.
Základným cieľom politiky je vytvoriť podmienky na zlepšenie transparentnosti a zvýšenie dostupnosti frekvenčných zdrojov pre širokopásmový prístup, založený na bezdrôtových technológiách. Na dosiahnutie cieľa sú v politike stanovené nasledujúce úlohy:

Úloha č. 1: Vyhlásiť výberové konanie na tretieho poskytovateľa GSM a UMTS služieb. 	
Stav plnenia: úloha splnená	
TÚ SR zverejnil dňa 31. mája 2006 vo svojom vestníku a v jednom celoštátnom periodiku „Výzvu na predkladanie ponúk do výberového konania pre pridelenie frekvencií na zriaďovanie a prevádzkovanie verejnej elektronickej komunikačnej siete – mobilnej telefónnej siete GSM a UMTS v SR na poskytovanie verejných elektronických komunikačných služieb v mobilnej sieti“.
Dňa 2. augusta 2006 sa víťazom výberového konania na tretieho poskytovateľa GSM a UMTS služieb stala Telefónica O2 Slovakia, s. r. o., ďalšími v poradí boli spoločnosti Mobilkom Austria a B Four, a. s.	
Úloha č. 2: Sprísniť dohľad nad uvádzaním rádiových zariadení WLAN v pásme 2,4 GHz, 5,2 GHz a 5,4 GHz na trh a do prevádzky.	
Stav plnenia: úloha sa priebežne plní 	
TÚ SR doplnil všeobecné povolenie VPR 1/2001, v ktorom určil povinnosť každému prevádzkovateľovi RLAN zariadení v pásme 2,4 GHz vyplniť a doručiť príslušný informačný formulár o mieste a druhu prevádzkovaného zariadenia. Doplnok nadobudol účinnosť 20. decembra 2005. TÚ SR pripravil návrh nového všeobecného povolenia č. VPR‑ZZ/2009 pre rádiové zariadenia HIPERLAN v pásmach 5 150 – 5 250 MHz, 5 250 – 5 350 MHz a 5 470 – 5 725 MHz, ktorým SR aplikuje rozhodnutie Európskej komisie č. 2007/90/EC o harmonizovanom využívaní rádiového frekvenčného spektra v pásme 5 GHz. Návrh všeobecného povolenia obsahuje aj informačný formulár, v ktorom TÚ SR určil každému prevádzkovateľovi rádiových zariadení vo frekvenčnom pásme 5 470 – 5 725 MHz, ktoré pracujú s externou anténou alebo v exteriéri, povinnosť vopred informovať TÚ SR o termíne uvedenia rádiového zariadenia do prevádzky. Návrh nového všeobecného povolenia bol 14. mája 2009 zverejnený vo vestníku TÚ SR č. 3/2009 a po ukončení schvaľovacieho procesu nahradí všeobecné povolenia VPR‑03/2004 a VPR‑07/2004. Ďalej sa zvýšil počet vykonávaných kontrol a meraní vo všetkých uvedených pásmach.	
Úloha č. 3: Sledovať práce ECC na harmonizácii frekvenčného úseku 5 725 – 5 875 MHz a výsledok implementovať do NTFS.	
Stav plnenia: úloha sa priebežne plní	
ECC na svojom 20. zasadaní, ktoré sa konalo v roku 2008, rozhodlo o tom, že v odporúčaní ECC/REC/(06)04 sa nebudú vykonávať žiadne zmeny a odporúčanie zostane v pôvodnom znení. SR pripravuje jeho implementáciu do NTFS 2009.	
Úloha č. 4: Spracovať plán využívania frekvenčného spektra pre úsek 3 600 – 3 800 MHz.	
Stav plnenia: úloha sa priebežne plní	
„Rozhodnutie Európskej komisie o harmonizácii frekvenčného pásma 3 400 – 3 800 MHz využívaného v rámci pozemských systémov, ktoré zabezpečujú poskytovanie celoeurópskych služieb elektronickej komunikácie v Spoločenstve“ bolo schválené dňa 21. mája 2008. Rozhodnutie ukladá členským štátom EÚ v lehote do 1. januára 2012 na nevýhradnom základe určiť a následne sprístupniť pásmo 3 600 MHz – 3 800 MHz pre pozemské siete elektronických komunikácií v súlade s parametrami stanovenými v prílohe rozhodnutia. Okrem toho bolo na zasadnutí ECC v marci 2007 schválené rozhodnutie ECC/DEC(07)02 o harmonizovanom zavedení širokopásmových prístupových systémov v pásme 3 400 - 3 800 MHz. TÚ SR pracuje na príprave medzinárodnej dohody, ktorá bude základom pre spracovanie plánu pre tento úsek a pre následné pridelenie frekvencií. V NTFS 2009 bude vykonané spresnenie rozdelenia služieb v tomto pásme podľa aktuálnej terminológie EFIS.
V súvislosti s plnením úlohy je potrebné pripraviť plán využívania frekvenčného spektra pre úsek 3 600 – 3 800 MHz a následne prideliť frekvencie z tohto pásma do 31. decembra 2010.	
Úloha č. 5: Vylúčiť z pásiem  3 400 – 4 200 MHz a 5 850 – 7 075 MHz pridelenie pre pevné družicové spoje.	
Stav plnenia: úloha čiastočne splnená	
Podľa aktuálnej verzie NTFS 2008 nie je už pásmo 3 400 – 4 200 MHz pridelené pre pevnú družicovú službu.
Pásmo 5 850 – 7 075 MHz je naďalej pridelené pre pevnú družicovú službu. Zmeny sa neočakávajú ani v NTFS 2009.
V pásme 5 850 - 5 925 MHz ostáva aj pevná družicová služba na primárnej báze; v ostatnej časti pásma, t. j. 5 925 – 7 075 MHz, má pevná služba prednosť pred pevnou družicovou službou. Z dôvodu  kompatibility bude status pevnej družicovej služby zmenený v NTFS 2009 na podružný.	
Úloha č. 6: Prerušiť prideľovanie frekvencií v úseku 3 800 – 4 200 MHz pre systémy P‑P do rozhodnutia ECC o jeho budúcom využívaní.	
Stav plnenia: úloha splnená	
Pre systémy P-P nie sú v pásme 3 800 – 4 200 MHz vydané žiadne prídely. 	
Úloha č. 7: Uvoľniť pásmo 838 – 862 MHz na účely vysielania DVB-T.	
Stav plnenia: úloha splnená	
MO SR plne uvoľnilo pásmo 838 – 862 MHz na účely vysielania DVB-T od 1. januára 2008.	
Úloha č. 8: Ukončiť prideľovanie a medzinárodnú koordináciu nových frekvencií pre analógové TV vysielanie a utlmiť prideľovanie a predlžovanie využívania existujúcich frekvencií v súlade s plánom postupného zavádzania DVB-T.	
Stav plnenia: úloha splnená	
Prideľovanie a medzinárodná koordinácia nových frekvencií pre analógové TV vysielanie v SR boli ukončené v apríli 2007. Všetky rozhodnutia o predĺženie doby platnosti už existujúcich, resp. prevádzkovaných TV vysielačov boli plne v súlade s pripravovaným plánom zavádzania DVB-T v SR.	
Úloha č. 9: Spoplatniť prideľovanie nových frekvencií a prípadné predĺženie už pridelených frekvencií pre analógové rozhlasové a TV vysielanie.	
Stav plnenia: úloha splnená	
Nadobudnutím účinnosti zákona č. 117/2006 Z. z., ktorým sa mení a dopĺňa zákon č. 610/2003 Z. z. o elektronických komunikáciách v znení neskorších predpisov a o zmene a doplnení niektorých predpisov, 1. apríla 2006, sa spoplatnilo používanie frekvencií určených na analógové vysielanie, a to v prípade pridelenia nových analógových frekvencií. Zároveň však bol ponechaný režim nespoplatňovania pre prideľovanie frekvencií na digitálne vysielanie počas prechodného obdobia, určeného na zavedenie digitálneho vysielania a vypnutie analógového vysielania. V súlade s uvedeným zákonom TÚ SR spoplatňuje využívanie frekvencií pre analógové rozhlasové a TV vysielanie.	
Úloha č. 10: Kompetencie týkajúce sa technickej stránky digitálneho TV a rozhlasového vysielania presunúť na TÚ SR.	
Stav plnenia: úloha splnená	
Nadobudnutím účinnosti zákona č. 220/2007 Z. z. o  digitálnom vysielaní programových služieb a poskytovaní iných obsahových služieb prostredníctvom digitálneho prenosu a o zmene a doplnení niektorých zákonov  (zákon o digitálnom vysielaní) od 31. mája 2007 bola striktne oddelená regulácia obsahu a technická regulácia digitálneho TV a rozhlasového vysielania. Všetky kompetencie týkajúce sa technickej stránky digitálneho vysielania boli presunuté na TÚ SR.  	
Úloha č. 11: Prideliť frekvenčné pásmo 11,7 – 12,5 GHz aj pre obecnú službu civ. na prednostnej báze, ako nové využitie v tomto pásme povoliť distribučné systémy MMDS             a spracovať plán využívania spektra pre tento úsek.	
Stav plnenia: úloha čiastočne splnená	
Keďže uvedené frekvenčné pásmo je v regióne 1 určené pre družicovú službu ako prednostnú službu, môže byť pevná služba povolená len s právom podružnej služby. Od 24. júla 2006 je uvedené pásmo určené aj na prevádzku distribučných systémov MVDS pre lokálne pokrytie ako jedného z typov pevnej služby. V uvedenom zmysle bola upravená i NTFS.
Plán využívania uvedenej časti frekvenčného spektra bol spracovaný a je platný od 12. júla 2007. Zverejnený je na internetovej stránke TÚ SR.	
Úloha č. 12: Rozhodnúť o možnosti predĺženia využívania frekvenčného pásma  2 500 –  2 690 MHz pre distribučné systémy MMDS.	
Stav plnenia: úloha splnená	
Podľa NTFS 2007 sa využitie pásma 2 520 – 2 670 MHz prideleného pre systém MMDS predĺžilo do 31. decembra 2008. Podľa NTFS 2008 bolo toto pásmo zredukované na frekvencie 2 570 – 2 620 MHz a jeho využitie pre systém MMDS bolo predĺžené do 31. decembra 2011. V záujme efektívneho využívania frekvenčného spektra TÚ SR v prílohe FP/FS – 03/rev.2 zo dňa 12. decembra 2008 k Plánu využívania frekvenčného spektra rozhodol, že frekvenčné úseky 2 520 – 2 570 MHz a 2 620 – 2 690 MHz je možné využívať dočasne na účely MMDS, kým nebudú tieto úseky pridelené vo výberovom konaní podľa rozhodnutia Európskej komisie č. 2008/477/EC na účely pohyblivej služby. Ako náhrada za časť  redukovaného pásma sa prideľujú frekvencie z pásma 11,7 – 12,5 GHz.	
Úloha č. 13: Aktívne sa zapojiť do procesu WAPECS v rámci RSPG a RSC.	
Stav plnenia: úloha sa priebežne plní	
Zámerom WAPECS je harmonizácia frekvenčného spektra v Európe. WAPECS podporuje vytvorenie súboru jednotných podmienok na udeľovanie povolení, ktoré sa môžu vzťahovať na všetky príslušné frekvenčné pásma v súlade s kritériami stanovenými v rámcovej smernici. MDPT SR v spolupráci s TÚ SR sa aktívne zapojilo v rámci RSPG a RSC do procesu WAPECS. Dôležitý míľnik sa dosiahol v novembri 2005, keď v RSPG bolo prijaté súhlasné stanovisko k smerovaniu budúcej politiky bezdrôtového prístupu pre služby elektronických komunikácií. Spomínané stanovisko podporuje flexibilnejší prístup k riadeniu frekvenčného spektra vrátane dlhodobých cieľov politiky, ktorý sa zohľadní v prebiehajúcom preskúmaní regulačného rámca pre elektronické komunikácie, ktorý má nadobudnúť účinnosť do roku 2010.	

Záver
V súlade so zámermi EÚ a záväzkami vyplývajúcimi z členstva SR v medzinárodných organizáciách je potrebné zosúladiť pridelenia frekvenčných pásiem a ich využitia podľa NTFS s Európskou tabuľkou pridelení frekvenčných pásiem, pri rešpektovaní záverov prác skupiny RSPG a výboru RSC, pracujúcich pri Európskej komisii.
Na WRC-07 boli prerokované viaceré zmeny vo využití frekvenčného spektra pre rádiové služby. Zmeny sa premietli aj do frekvenčných úsekov určených pre širokopásmový prístup. Zmeny sú vyznačené v dokumente „Porovnania tabuľky ECA (Baku, október 2008) a NTFS 2008 – vyhodnotenie“ (príloha č. 1). 
Aj po roku 2009 sa bude pokračovať v plnení nasledujúcich úloh:
1.	Sprísnený dohľad nad uvádzaním rádiových zariadení WLAN v pásme 2,4 GHz, 5,2 GHz a 5,4 GHz na trh a do prevádzky.
2.	Sledovať práce ECC na harmonizácii frekvenčného úseku 5 725 – 5 875 MHz a výsledok implementovať do NTFS.
3.	Spracovať plán využívania frekvenčného spektra pre úsek 3 600 – 3 800 MHz.
4.	Naďalej sa aktívne zapájať do procesu WAPECS v rámci RSPG a RSC.
Ďalší odpočet plnenia Politiky využívania frekvenčného spektra na širokopásmový prístup sa vykoná v rámci pravidelného vyhodnocovania plnenia Národnej politiky pre elektronické komunikácie na roky 2009 – 2013, schválenej uznesením vlády SR č. 360/2009 z 13. mája 2009.   

Zoznam použitých skratiek

CEPT	Európska konferencia poštových a telekomunikačných administratív	
civ.	civilná	
DVB-T	pozemské digitálne televízne vysielanie	
ECA (table)	Európska tabuľka pridelení frekvenčných pásiem	
ECC	Výbor pre elektronické komunikácie	
EFIS	informačný systém ERO o frekvenciách	
GSM	globálny systém mobilných komunikácií	
MDPT SR	Ministerstvo dopravy, pôšt a telekomunikácií SR	
MMDS	mikrovlnový viacbodový distribučný systém	
MO SR	Ministerstvo obrany SR	
MVDS	viacbodový televízny distribučný systém	
NTFS	Národná tabuľka frekvenčného spektra	
P-P	technológia bod - bod	
RLAN	rádiová miestna sieť	
RSC	Výbor pre rádiové spektrum	
RSPG	Skupina pre politiku rádiového spektra	
SR	Slovenská republika	
TÚ SR	Telekomunikačný úrad SR	
TV	televízne	
UMTS	univerzálne mobilné telekomunikačné služby	
WAPECS	politika bezdrôtového prístupu pre služby elektronických komunikácií	
WLAN	bezdrôtová miestna sieť	
WRC	Svetová rádiokomunikačná konferencia